ΑΠΟΦΑΣΗ ΤΗΣ ΕΠΙΤΡΟΠΗΣ της 12ης Δεκεμβρίου 1994 σχετικά με τη διαδικασία του άρθρου 85 της συνθήκης ΕΚ και του άρθρου 53 της συμφωνίας ΕΟΧ (Υπόθεση αριθ. IV/34.891 - Fujitsu AMD Semiconductor) (Το κείμενο στην αγγλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ) (94/823/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό αριθ. 17 του Συμβουλίου της 6ης Φεβρουαρίου 1962 πρώτο κανονισμό εφαρμογής των άρθρων 85 και 86 της συνθήκης (1), όπως τροποποιήθηκε τελευταία από την πράξη προσχώρησης της Ισπανίας και της Πορτογαλίας, και ιδίως τα άρθρα 2, 6 και 8,

το άρθρο 53 και το πρωτόκολλο αριθ. 21 της συμφωνίας για τον Ευρωπαϊκό Οικονομικό Χώρο,

την αίτηση για αρνητική πιστοποίηση και την κοινοποίηση για απαλλαγή που υποβλήθηκαν στις 21 Οκτωβρίου 1993, από τη Fujitsu Limited όσον αφορά συμφωνία για την ίδρυση κοινής επιχείρησης και πέντε συναφείς συμφωνίες, σύμφωνα με τα άρθρα 2 και 4 του κανονισμού αριθ. 17,

την αίτηση των μερών της 11ης Φεβρουαρίου 1994 για την επέκταση της ανωτέρω αίτησης και κοινοποίησης στο άρθρο 53 της συμφωνίας ΕΟΧ,

την περίληψη της αίτησης και της κοινοποίησης που δημοσιεύθηκε (2), σύμφωνα με το άρθρο 19 παράγραφος 3 του κανονισμού αριθ. 17 και το άρθρο 3 του πρωτοκόλλου αριθ. 21 της συμφωνίας ΕΟΧ,

Μετά από διαβούλευση με τη Συμβουλευτική Επιτροπή Συμπράξεων και Δεσποζουσών Θέσεων,

Εκτιμώντας ότι:

ΤΑ ΠΡΑΓΜΑΤΙΚΑ ΠΕΡΙΣΤΑΤΙΚΑ Ι. Η ΚΟΙΝΟΠΟΙΗΣΗ (1) Στις 21 Οκτωβρίου 1993, η Fujitsu Limited κοινοποίησε συμφωνία για την ίδρυση κοινής επιχείρησης και πέντε συναφείς συμφωνίες τις οποίες είχε συνάψει με την Advanced Micro Devices, Inc.

Οι συναφείς συμφωνίες περιλαμβάνουν: μία συμφωνία αμοιβαίας παραχώρησης αδειών εκμετάλλευσης στον τομέα της τεχνολογίας, μία συμφωνία για την από κοινού ανάπτυξη, μία συμφωνία για την παραχώρηση άδειας εκμετάλλευσης στην κοινή επιχείρηση και συμφωνίες για την απόκτηση αμοιβαίων συμμετοχών.

Η κοινοποίηση έγινε μονομερώς από τη Fujitsu Limited, με τη συγκατάθεση και τη συνεργασία της Advanced Micro Devices, Inc. Ζητήθηκε από την Επιτροπή να εκδώσει αρνητική πιστοποίηση ή να χορηγήσει ατομική απαλλαγή σύμφωνα με το άρθρο 85 παράγραφος 3 της συνθήκης ΕΚ.

Μετά την έναρξη ισχύος της συμφωνίας ΕΟΧ, στις 11 Φεβρουαρίου 1994, τα μέρη ζήτησαν από την Επιτροπή τη διεύρυνση της κοινοποίησης ώστε να καλύψει και το άρθρο 53 της συμφωνίας ΕΟΧ.

(2) Η κοινή επιχείρηση, Fujitsu AMD Semiconductor Limited (εφεξής "ΚΕ"), ιδρύθηκε βάσει του ιαπωνικού δικαίου και πρόκειται να σχεδιάσει, να κατασκευάσει και να θέσει σε λειτουργία στην Ιαπωνία ένα εργοστάσιο κατασκευής ημιαγωγών δίσκων για ορισμένους τύπους διατηρήσιμης μνήμης (εφεξής "NVM"), δηλαδή ηλεκτρικά προγραμματιζόμενες μνήμες μόνον ανάγνωσης (εφεξής "EPROM") και μνήμες flash.

II. ΤΑ ΣΥΜΒΑΛΛΟΜΕΝΑ ΜΕΡΗ (3) Η Fujitsu Limited (εφεξής "Fujitsu") είναι η αρχική μητρική εταιρεία ενός ομίλου εταιρειών που κατασκευάζουν και πωλούν εξοπλισμό επεξεργασίας πληροφοριών, τηλεπικοινωνιακό εξοπλισμό και ηλεκτρονικές διατάξεις.

Ο ενοποιημένος κύκλος εργασιών του ομίλου Fujitsu κατά το οικονομικό έτος 1992 ανήλθε περίπου σε 29,8 δισεκατομμύρια δολάρια Ηνωμένων Πολιτειών. Μολονότι η Fujitsu αποτελεί σημαντικό κατασκευαστή EPROM, μέχρι το 1993 δεν πραγματοποιούσε καμία σχεδόν πώληση μνημών flash. Το ημερολογιακό έτος 1993, η Fujitsu πραγματοποίησε πολύ περιορισμένο αριθμό πωλήσεων σε αυτό το τμήμα της αγοράς.

(4) Η Advanced Micro Devices, Inc. (εφεξής "AMD") είναι αμερικανική εταιρεία που ειδικεύεται στην παραγωγή και πώληση ημιαγωγών και συναφών προϊόντων κα είναι ιδιαίτερα γνωστή για την παραγωγή συμβατών μικροεπεξεργασιών ("clone" microprocessors) Intel 386 (και πρόσφατα 486). Ο κύκλος εργασιών της AMD ανήλθε το 1992 περίπου σε 1,5 δισεκατομμύρια δολάρια Ηνωμένων Πολιτειών.

ΙΙΙ. ΟΙ ΣΥΜΦΩΝΙΕΣ Η συμφωνία για την ίδρυση κοινής επιχείρησης

(5) Η ΚΕ θα είναι εταιρεία περιορισμένης ευθύνης, η οποία έχει συσταθεί βάσει του ιαπωνικού δικαίου. Η Fujitsu θα κατέχει το 50,05 % και η AMD το 49,95 % του μετοχικού κεφαλαίου της ΚΕ. Το ανώτατο επιτρεπόμενο κεφάλαιο της ΚΕ θα είναι σαράντα δισεκατομμύρια γιεν (περίπου 325 εκατομμύρια Ecu).

H Fujitsu θα κατέχει την πλειοψηφία των εδρών στο διοικητικό συμβούλιο. Οι περισσότερες αποφάσεις θα λαμβάνονται από με απλή πλειοψηφία, ενώ ορισμένες σοβαρές εμπορικές αποφάσεις (3) θα λαμβάνονται με ειδική πλειοψηφία.

(6) Τα συμβαλλόμενα μέρη δεν μπορούν να πωλήσουν τις μετοχές τους στην ΚΕ για διάστημα πέντε ετών. Μετά τη λήξη της περιόδου αυτής, αν ένα συμβαλλόμενο μέρος επιθυμεί να πωλήσει τις μετοχές του, πρέπει να παράσχει στον αντισυμβαλλόμενο το δικαίωμα της προηγούμενης άρνησης να τις αγοράσει. Για όσο διάστημα τα συμβαλλόμενα μέρη έχουν μετοχές στην ΚΕ, απαγορεύεται να κατασκευάζουν NVM που ανταγωνίζονται ή ενδέχεται να ανταγωνισθούν την ΚΕ, καθώς και να απασχολήσουν ή να προτείνουν θέση απασχόλησης σε άτομο που απασχολείται από την ΚΕ.

(7) Η συμφωνία θα ισχύσει για όσο διάστημα υπάρχει η ΚΕ, εκτός αν λυθεί νωρίτερα με αμοιβαία συμφωνία. Αν κάποιο από τα συμβαλλόμενα μέρη παραβιάσει τη συμφωνία, καταστεί αφερέγγυο, αλλάξει ιδιοκτησία/διαχείριση, ή παύσει να κατέχει το ένα τρίτο των μετοχών της ΚΕ, ο αντισυμβαλλόμενος μπορεί, μεταξύ άλλων, να αγοράσει τις μετοχές του πρώτου μέρους, να λύσει την ΚΕ ή να λύσει τη συμφωνία για την ΚΕ, καθώς και τη μία από τις δύο ή και τις δύο συμφωνίες για απόκτηση αμοιβαίων συμμετοχών.

(8) Η ΚΕ, η εκμετάλλευση της οποίας αναμένεται ότι θα αρχίσει μέχρι το 1995, θα παράγει δίσκους EPROM και μνήμες flash, χάρη στη χρησιμοποίηση μεθόδων ακριβείας της τάξης του 0,5 μm ή λιγότερο (αυτό σημαίνει ότι οι λεπτότερες των κυκλωμάτων θα έχουν πλάτος 5/10 000 000 του μέτρου ή λιγότερο, το οποίο αντιστοιχεί σε 1/200 μιας ανθρώπινης τρίχας) από την ΚΕ ή τα συμβαλλόμενα μέρη για την κατασκευή διατάξεων NVM. Πράγματι, οι δίσκοι είναι ημιτελή προϊόντα που πρέπει να κοπούν με μικροπλακέτες (μικροπλακίδια): i) οι οποίες συναρμολογούνται σε συσκευασμένες διατάξεις και που θα ενσωματωθούν στη συνέχεια στον ηλεκτρονικό εξοπλισμό ή ii) οι οποίες είναι ενσωματωμένες σε κάρτες μνήμης. Αυτές οι διατάξεις NVM (οι συσκευασμένες διατάξεις και οι κάρτες μνήμης) θα παράγονται είτε από την ΚΕ είτε από τις μητρικές εταιρείες (ή τις θυγατρικές τους). Κάθε συμβαλλόμενο μέρος θα έχει δικαίωμα να αγοράζει το 45 % της συνολικής παραγωγής της ΚΕ. Το υπόλοιπο 10 % θα διατίθεται από το διοικητικό συμβούλιο της ΚΕ το οποίο μπορεί να αποφασίσει να το πωλήσει απευθείας στην αγορά- στην περίπτωση αυτή, σύμφωνα με τη συμφωνία παραχώρησης αδειών εκμετάλλευσης στην ΚΕ (βλέπε κατωτέρω παράγραφο 17), η ΚΕ μπορεί να πωλεί την παραγωγή της μόνο σε ορισμένες χώρες της Ασίας. ΟΙ μητρικές εταιρείες (ή οι θυγατρικές τους) θα πωλούν τις διατάξεις NVM σε OEM (κατασκευστές αρχικού εξοπλισμού) ή θα τις χρησιμοποιούν για τη δική τους παραγωγή προϊόντων τεχνολογίας πληροφοριών και ηλεκτρονικών καταναλωτικών αγαθών. Σύμφωνα με την κοινοποίηση, οι δίσκοι αντιπροσωπεύουν περισσότερο από το ήμισυ της τιμής του τελικού προϊόντος.

(9) Μολονότι τόσο οι EPROM όσο και οι μνήμες flash υπάρχουν ήδη στην αγορά, οι δίσκοι με τη μεγαλύτερη απόδοση που διατίθενται στο εμπόριο παράγονται με μεθόδους ακριβείας της τάξης του 0,8 μm. Συνεπώς, το προϊόν της ΚΕ θα ανήκει σε νέα γενιά προϊόντων.

(10) Για όλη τη διάρκεια της συμφωνίας, απαγορεύεται η ανάπτυξη ανταγωνιστικής δραστηριότητας εις βάρος της ΚΕ από τα συμβαλλόμενα μέρη. Η συμφωνία περιέχει επίσης διάταξη περί μη ανταγωνισμού εκ των υστέρων. Βάσει της διάταξης αυτής, αν κάποιο από τα συμβαλλόμενα μέρη πωλήσει τις μετοχές του στην ΚΕ, για οποιοδήποτε λόγο, εντός δέκα ετών από την ημερομηνία που τέθηκε σε ισχύ η συμφωνία για την ΚΕ, δεν μπορεί, για διάστημα δύο ετών μετά την πώληση: i) να ασχοληθεί με την κατασκευή NVM που συνεπάγεται ή ενδέχεται να συνεπάγεται ανταγωνισμό με την ΚΕ και ενσωματώνει δικαίωμα επί άυλων αγαθών ή αποτελεί αντικείμενο τέτοιου δικαιώματος, το οποίο κατέχει ο αντισυμβαλλόμενος ή το οποίο έχει αναπτυχθεί στο πλαίσιο της συμφωνίας για την από κοινού ανάπτυξη ή της συμφωνίας για την παραχώρηση των αδειών εκμετάλλευσης στην κοινή επιχείρηση ή ii) να απασχολήσει ή να προτείνει θέση απασχόλησης σε άτομο που εργάζεται στην ΚΕ. Ωστόσο, βάσει των όρων της συμφωνίας για την αμοιβαία παραχώρηση αδειών εκμετάλλευσης στον τομέα της τεχνολογίας, το ενδιεαφερόμενο μέρος θα μπορεί να συνεχίσει τις εργασίες του στον τομέα της έρευνας και ανάπτυξης, οι οποίες στηρίζονται στην τεχνολογία για την οποία του έχει παραχωρηθεί άδεια εκμετάλλευσης, την οποία θα μπορεί να χρησιμοποιήσει για την κατασκευή NVM μετά τη λήξη της διετίας.

(11) Η κοινοποίηση περιέχει πέντε συμπληρωματικές συμφωνίες που σχετίζονται με την ίδρυση της ΚΕ.

Συμφωνία για την αμοιβαία παραχώρηση αδειών εκμετάλλευσης στον τομέα της τεχνολογίας

(12) Κάθε συμβαλλόμενο μέρος παραχωρεί στο άλλο αμοιβαίες, μη αποκλειστικές και μη μεταβιβάσιμες άδειες εκμετάλλευσης, στο πλαίσιο των δικαιωμάτων του επό άυλων αγαθών, προκειμένου να κατασκευάζει και να διαθέτει, με οποιονδήποτε τρόπο, υλικά ημιαγωγών, με εξαίρεση τις NVM και τις κάρτες μνήμης. Όσον αφορά το δύο τελευταία προϊόντα, κάθε συμβαλλόμενο μέρος παραχωρεί στο άλλο αμοιβαίες άδειες για την κατασκευή, συναρμολόγηση, συσκευασία, δοκιμή ή χρησιμοποίησή τους σε ολόκληρο τον κόσμο, αλλά η αμοιβαία άδεια για την πώληση, μίσθωση ή με οποιονδήποτε άλλο τρόπο διάθεσή τους περιορίζεται σε συγκεκριμένες περιοχές. Στην Ευρώπη , στη διάρκεια των πέντε ετών μετά την πραγματοποίηση της πρώτης πώλησης στην αγορά του ΕΟΧ κάθε νέας NVM ή κάρτας μνήμης, η Fujitsu διαθέτει άδεια για την πώληση στο Ηνωμένο Βασίλειο και την Ιρλανδία και η AMD στο υπόλοιπο ΕΟΧ. Επιτρέπονται οι πωλήσεις που πραγματοποιούνται χωρίς προσπάθεια προσέλκυσης πελατών από τον πωλητή. Μετά τη λήξη της πενταετούς αυτής περιόδου, κάθε μέρος είναι ελεύθερο να πραγματοποιεί πωλήσεις σε όλο τον ΕΟΧ. Εκτός ΕΟΧ, η Fujitsu περιορίζεται ουσιαστικά στις χώρες της Ασίας και η AMD στις χώρες της Αμερικής.

(13) Η συμφωνία αυτή παραμένει σε ισχύ για δέκα τουλάχιστον χρόνια ή μέχρις ότου μεσολαβήσει κάποιο από τα ακόλουθα "μεταβατικά γεγονότα".

- παύση ή λήξη της ισχύος της συμφωνίας για την ίδρυση της κοινής επιχείρησης,

- λύση της ΚΕ

ή

- εκχώρηση της συμμετοχής της Fujitsu ή της AMD στο κεφάλαιο της ΚΕ.

Σε περίπτωση "μεταβατικού γεγονότος", η συμφωνία παύει να ισχύει αυτομάτως και οι άδειες εκμετάλλευσης που αφορούν τις NVM και τις κάρτες μνήμης μετατρέπονται σε παγκόσμιες άδειες.

Κάθε συμβαλλόμενο μέρος έχει επίσης το δικαίωμα να λύσει τη συμφωνία αυτή λόγω παράβασης των συμβατικών υποχρεώσεων, αφερεγγυότητας ή αλλαγής στον έλεγχο του αντισυμβαλλομένου.

Συμφωνία για την από κοινού ανάπτυξη

(14) Τα συμβαλλόμενα μέρη θα συνεργάζονται για την ανάπτυξη των προϊόντων και των τεχνολογικών μεθόδων που απαιτούνται για την κατασκευή των NVM, μέσω μιας επιτροπής για την από κοινού ανάπτυξη. Κάθε μέρος επιβαρύνεται με το κόστος που του αναλογεί για την από κοινού ανάπτυξη, Τα δικαιώματα επί άυλων αγαθών που κατέχουν είτε και τα δύο μέρη είτε το ένα από αυτά, στο πλαίσιο της συμφωνίας για την από κοινού ανάπτυξη, ανήκουν από κοινού στα συμβαλλόμενα μέρη. Αν κάποιο από τα μέρη αποκτήσει δικαίωμα επί άυλων αγαθών που προστατεύεται από δίπλωμα ευρεσιτεχνίας, ανεξάρτητα από το άλλο μέρος και χωρίς πρόσβαση στις εμπιστευτικές του πληροφορίες, το εν λόγω συμβαλλόμενο μέρος αποτελεί το μοναδικό κάτοχο του δικαιώματος αυτού. Τα συμβαλλόμενα μέρη παραχωρούν στην ΚΕ και, ανάλογα με την περίπτωση, στον αντισυμβαλλόμενο άδεια εκμετάλλευσης των δικαιωμάτων επί άυλων αγαθών που έχουν αποκτηθεί στο πλαίσιο της συμφωνίας για την από κοινού ανάπτυξη, ανεξάρτητα από το αν τα δικαιώματα αυτά ανήκουν στο ένα ή στο δύο συμβαλλόμενα μέρη.

(15) Η συμφωνία για την από κοινού ανάπτυξη λύεται αυτομάτως μετά τη λήξη της συμφωνίας για την παραχώρηση αδειών εκμετάλλευσης στην κοινή επιχείρηση ή σε περίπτωση "μεταβατικού γεγονότος". Κάθε συμβαλλόμενο μέρος μπορεί επίσης να λύσει τη συμφωνία αν ο αντισυμβαλλόμενος παραβεί τους όρους της, καταστεί αφερέγγυος, αλλάξει ιδιοκτησία/διαχείριση ή παύσει να κατέχει το ένα τρίτο των μετοχών της ΚΕ.

(16) Μετά τη λήξη της συμφωνίας για οποιοδήποτε λόγο, τα συμβαλλόμενα μέρη θα συνεχίσουν να κατέχουν από κοινού αποκτηθέντα δικαιώματα επί άυλων αγαθών και να έχουν το απεριόριστο δικαίωμα να τα εκμεταλλεύονται και να εκχωρήσουν. Μολονότι τα μέρη μπορούν, μετά τη λύση της ΚΕ, να εκχωρήσουν ελεύθερα την τεχνολογία που ανέπτυξαν από κοινού, δεν μπορούν να μεταβιβάσουν την κυριότητά τους επί των από κοινού αποκτηθέντων δικαιωμάτων επί άυλων αγαθών χωρίς την άδεια του άλλου μέρους.

Συμφωνία για την παραχώρηση άδειας εκμετάλλευσης στην κοινή επιχείρηση

(17) Η Fujitsu και η AMD παραχωρούν στη ΚΕ μη αποκλειστική και μη μεταβιβάσιμη άδεια εκμετάλλευσης των δικαιωμάτων επί άυλων αγαθών, προκειμένου αυτή να κατασκευάζει, να έχει κατασκευάσει ή να χρησιμοποιεί τις NVM σε οποιοδήποτε μέρος του κόσμου και να πωλεί, να μισθώνει ή να διαθέτει με άλλο τρόπο τις NVM σε ορισμένες χώρες της Ασίας και, όσο αφορά την άδεια που η AMD παραχωρεί στην ΚΕ, την Ιαπωνία.

Η ΚΕ θα καταβάλλει στη Fujitsu και την ADM τέλη για την παραχώρηση της άδειας εκμετάλλευσης ύψους [. . .] % επί των καθαρών πωλήσεων (σε αυτές) των προϊόντων της.

Η ΚΕ παραχωρεί στα συμβαλλόμενα μέρη μη αποκλειστική και μη μεταβιβάσιμη παγκόσμια άδεια εκμετάλλευσης των δικαιωμάτων της επί άυλων αγαθών.

(18) Η συμφωνία λύεται εφόσον μεσολαβήσει κάποιο "μεταβατικό γεγονός". Κάθε συμβαλλόμενο μέρος μπορεί να λύσει τη συμφωνία αν ο αντισυμβαλλόμενος παραβεί τους όρους της, καταστεί αφερέγγυος, αλλάξει διαχείριση/ιδιοκτησία ή παύσει να κατέχει το ένα τρίτο των μετοχών της ΚΕ.

Συμφωνίες για την απόκτηση αμοιβαίων συμμετοχών

(19) Η Fujitsu και η AMD θα συνάψουν συμφωνίες για την απόκτηση αμοιβαίων συμμετοχών. Σύμφωνα με τους όρους των συμφωνιών αυτών, η Fujitsu υποχρεούται να αγοράσει απευθείας από την AMD ορισμένες μετοχές της που δεν θα υπερβαίνουν το 5 % των εν κυκλοφορία μετοχών της. Η AMD από την πλευρά της πρέπει να αγοράσει πολύ μικρότερο ποσοστό από τις μετοχές της Fujitsu στην αγορά. Τα μέρη είναι ελεύθερα να πωλήσουν τις αμοιβαίες συμμετοχές τους μετά την παρέλευση [. . .] ετών.

IV Η ΑΓΟΡΑ Η σχετική αγορά του προϊόντος

(20) Σύμφωνα με τα συμβαλλόμενα μέρη, οι δίσκοι δεν αποτελούν ξεχωριστή αγορά από αυτήν των διατάξεων ημιαγωγού, δεδομένου ότι πρόκειται για προϊόντα που σπανίως διατίθενται στην αγορά πριν κοπούν σε μικροπλακέτες και ενσωματωθούν σε διατάξεις NVM. Για το λόγο αυτό, ισχυρίζονται ότι η σχετική αγορά του προϊόντος, στην περίπτωση αυτή, είναι η αγορά των διατάξεων NVM, η οποία περιλαμβάνει τις διατάξεις EPROM και τις μνήμες flash. Το ζήτημα αυτό μπορεί να παραμείνει ανοικτό, στο μέτρο που η εκτίμηση της υπόθεσης αυτής δεν επηρεάζεται από το αν οι δίσκοι αποτελούν ξεχωριστή αγορά.

(21) Η EPROM (ηλεκτρικά προγραμματιζόμενη μνήμη μόνον ανάγνωσης) αποτελεί διάταξη διατηρήσιμης μνήμης από ημιαγωγό, η οποία μπορεί να προγραμματισθεί ηλεκτρικά και να διαγραφεί με υπεριώδη ακτινοβολία. Αφετέρου η μνήμη flash είναι μια διάταξη διατηρήσιμης μνήμης από ημιαγωγό, η οποία μπορεί να προγραματισθεί και να διαγραφεί ηλεκτρικά, γεγονός που επιτρέπει την ταχύτερη διαγραφή της σε σύγκριση με την EPROM. Όπως προαναφέρθηκε, τα προϊόντα της ΚΕ θα κατασκευάζονται με τη βοήθεια μιας νέας γενιάς τεχνολογίας προϊόντων, της τεχνολογίας ακρίβειας της τάξης του 0,5 μm (ή λιγότερο). Με αυτήν την τεχνολογία παραγωγής θα καταστεί δυνατή η μείωση του διαστήματος μεταξύ των διαφόρων στοιχείων του κυκλώματος του δίσκου, ο οποίος θα μπορεί κατ' αυτόν τον τρόπο να δεχθεί περισσότερα transistors και, συνεπώς, να αποθηκεύσει περισσότερες πληροφορίες, εξασφαλίζοντας ταυτόχρονα την ταχύτερη επεξεργασία τους.

(22) Το κυριότερο γνώρισμα των NVM είναι η ικανότητά τους να διατηρούν τα καταχωρημένα δεδομένα ακόμα και μετά τη διακοπή παροχής ηλεκτρικής ενέργειας. Από τις NVM, οι διατάξεις μνημών flash παρουσιάζουν ορισμένα πλεονεκτήματα σε σχέση με τις EPROM, δεδομένου ότι μπορούν να διαγραφούν ταχύτερα, χωρίς να χρειάζεται να αφαιρεθούν από το σύστημα. Προς το παρόν, η τιμή της μνήμης flash είναι αρκετά υψηλότερη από την τιμή της EPROM. Για το λόγο αυτό οι μνήμες flash χρησιμοποιούνται προς το παρόν μόνο για την παραγωγή προϊόντων υψηλών επιδόσεων που προϋποθέτουν τη χρησιμοποίηση NVM.

Η σχετική γεωγραφική αγορά

(23) Κατά γενικό κανόνα, οι NVM διατίθενται ελεύθερα και σε σημαντικές ποσότητες σε ολόκληρο τον κόσμο. Δεν υπάρχουν ούτε ιδιαίτερες διαφορές στην τιμή, ούτε εθνικά εμπόδια για τη διείσδυσή τους στην αγορά. Τα έξοδα μεταφοράς είναι ασήμαντα. Κατά συνέπεια, στην περίπτωση αυτή, ως σχετική γεωγραφική αγορά θα πρέπει να θεωρηθεί όλος ο κόσμος.

Η υφιστάμενη δομή της αγοράς

(24) Σε παγκόσμιο επίπεδο, η αξία του τμήματος της αγοράς EPROM ανήλθε σε 1 358 εκατομμύρια δολάρια το 1991 και σε 1 253 εκατομμύρια το 1992. Όσον αφορά τις μνήμες flash, δεν υπάρχουν διαθέσιμα στοιχεία για το 1991 (ή πριν από αυτό). Το 1992 η αξία του τμήματος αυτού ανήλθε παγκοσμίως σε 239 εκατομμύρια δολάρια, υπολογίζεται όμως ότι μέχρι το 1996 θα έχει σχεδόν δεκαπλασιασθεί (βλέπε σημείο 26 κατωτέρω). Η αξία του ευρωπαϊκού τμήματος της αγοράς ανήλθε το 1992 σε 293 εκατομμύρια δολάρια για τις EPROM και σε 71 εκατομμύρια δολάρια για τις μνήμες flash.

(25) Οι πίνακες που ακολουθούν παρουσιάζουν συνοπτικά τα αριθμητικά στοιχεία όσον αφορά τα έσοδα και το μερίδιο που κατέχουν στην παγκόσμια αγορά οι μεγαλύτερες εταιρείες που αναπτύσσουν δραστηριότητες στα δύο υπό εξέταση τμήματα (πηγή: Dataquest Inc., 24 Μαΐου 1993):

Πίνακας 1

EPROM

"" ID="1">AMD> ID="2">225> ID="3">207> ID="4">16,6> ID="5">16,5"> ID="1">Intel> ID="2">205> ID="3">122> ID="4">15,1> ID="5">9,7"> ID="1">SGS-Thomson> ID="2">158> ID="3">180> ID="4">11,6> ID="5">14,4"> ID="1">Texas Instrument> ID="2">136> ID="3">197> ID="4">10,0> ID="5">15,7"> ID="1">Fujitsu> ID="2">86> ID="3">71> ID="4">6,3> ID="5">5,7"> ID="1">Mitsubishi> ID="2">67> ID="3">56> ID="4">4,9> ID="5">4,5"> ID="1">Toshiba> ID="2">68> ID="3">48> ID="4">5,0> ID="5">3,8">

Πίνακας 2

FLASH MEMORY

"" ID="1">Intel> ID="2">ND> ID="3">167> ID="4">ND> ID="5">69,9"> ID="1">AMD> ID="2">ND> ID="3">46> ID="4">ND> ID="5">19,2"> ID="1">Mitsubishi> ID="2">ND> ID="3">3> ID="4">ND> ID="5">1,3"> ID="1">SGS-Thomson> ID="2">ND> ID="3">2> ID="4">ND> ID="5">0,8"> ID="1">Texas Instrument> ID="2">ND> ID="3">2> ID="4">ND> ID="5">0,8"> ID="1">Toshiba> ID="2">ND> ID="3">1> ID="4">ND> ID="5">0,4">

Στην ευρωπαϊκή αγορά, η κατάσταση έχει ως εξής (πηγή: Dataquest Inc., 24 Μαΐου 1993):

Πίνακας 3

EPROM

"" ID="1">SGS-Thomson> ID="2">74> ID="3">75> ID="4">24,4> ID="5">25,6"> ID="1">AMD> ID="2">53> ID="3">56> ID="4">17,5> ID="5">19,1"> ID="1">Intel> ID="2">55> ID="3">37> ID="4">18,2> ID="5">12,6"> ID="1">Texas Instrument> ID="2">33> ID="3">39> ID="4">10,9> ID="5">13,3"> ID="1">National Semiconductor> ID="2">21> ID="3">23> ID="4">6,9> ID="5">7,8"> ID="1">Fujitsu> ID="2">9> ID="3">9> ID="4">3,0> ID="5">3,1">

Πίνακας 4

FLASH MEMORY

"" ID="1">Intel> ID="2">ND> ID="3">55> ID="4">ND> ID="5">77,5"> ID="1">AMD> ID="2">ND> ID="3">11> ID="4">ND> ID="5">15,5"> ID="1">SGS-Thomson> ID="2">ND> ID="3">2> ID="4">ND> ID="5">2,8">

Δυναμικά χαρακτηριστικά της αγοράς

(26) Σύμφωνα με τις προβλέψεις, κατά τα επόμενα τρία ή τέσσερα χρόνια, η αγορά NVM θα αναπτυχθεί με ιδιαίτερα ταχύ ρυθμό -η βαθμιαία μετάβαση από τις EPROM στη μνήμη flash, που άρχισε με την Intel κατά τα τέλη του 1991, θα συνεχιστεί με πολύ ταχύτερο ρυθμό από όλους τους παραγωγούς ημιαγωγών.

Σύμφωνα με τον τύπο που ασχολείται με το εμπόριο, η παγκόσμια ζήτηση μνημών flash είναι δύο φορές μεγαλύτερη από τη σημερινή παραγωγική ικανότητα, λόγω της εκρηκτικής ανάπτυξης της αγοράς προϊόντων που απαιτούν την τεχνολογία αυτή, όπως τα κυψελοειδή τηλέφωνα, οι οδηγοί δίσκου ηλεκτρονικού υπολογιστή, οι φορητοί προσωπικοί υπολογιστές, οι προσωπικοί υπολογιστές γραφείου κ.λπ.

Σύμφωνα με τη Dataquest, οι πωλήσεις μνημών flash παγκοσμίως προβλέπεται να αυξηθούν από 239 εκατομμύρια δολάρια σε 2,5 δισεκατομμύρια δολάρια μέχρι το 1996 έτος κατά το οποίο αναμένεται ότι οι μνήμες flash θα εκτοπίσουν τις EPROM. Η Intel προηγείται σαφώς στον αγώνα δρόμου για την παραγωγή ικανοποιητικού αριθμού μνημών flash. Η Intel αναμένει ότι, μέχρι το τέλος του 1994, θα έχει οκταπλασιάσει την παραγωγική της ικανότητα στον τομέα των μνημών flash, στο πλαίσιο του οποίου συνήψε πρόσφατα συμφωνίες συνεργασίες με τη Sharp και τη Nippon Steel Semiconductor.

Ακολουθώντας την Intel, πολλές εταιρείες, εκτός από την Fujitsu και την AMD, ίδρυσαν ΚΕ στον τομέα της αγοράς μνημών flash: Mitsubishi/SGS-Thomson, IBM/Toshiba, Toshiba/National Semiconductor, Toshiba/Samsung, Hitachi/Mitsubisi, Sanyo/Silicon Storage Technology και SunDisk/Matsushita.

Σύμφωνα με τους αναλυτές της αγοράς, οι γενικευμένες αυτές προσπάθειες για την αύξηση της ικανότητας παραγωγής μνημών flash είναι δυνατόν να οδηγήσουν σε συνολική πλεονασματική παραγωγική ικανότητα εντός πέντε ετών περίπου, αν όχι νωρίτερα. Η πρόσθετη αυτή ικανότητα θα οδηγήσει σε πτώση των τιμών, συμβάλλοντας κατ' αυτόν τον τρόπο στη χρησιμοποίηση του προϊόντος αυτού για την κατασκευή λιγότερο ακριβών ηλεκτρονικών συσκευών ευρύτερης κατανάλωσης (π.χ. φωτογραφικές μηχανές).

V. ΠΑΡΑΤΗΡΗΣΕΙΣ ΤΡΙΤΩΝ ΕΝΔΙΑΦΕΡΟΜΕΝΩΝ (27) Η Επιτροπή δεν έλαβε παρατηρήσεις τρίτων ενδιαφερομένων μετά τη δημοσίευση της περίληψης, σύμφωνα με το άρθρο 19 παράγραφος 3 του κανονισμού αριθ. 17.

Β. ΝΟΜΙΚΗ ΕΚΤΙΜΗΣΗ Ι. Άρθρο 85 παράγραφος 1 της συνθήκης ΕΚ και άρθρο 53 παράγραφος 1 της συμφωνίας ΕΟΧ (28) Το άρθρο 85 παράγραφος 1 και το άρθρο 53 παράγραφος 1 απαγορεύουν, μεταξύ άλλων, όλες τις συμφωνίες μεταξύ επιχειρήσεων που μπορούν να επηρεάσουν το εμπόριο μεταξύ των κρατών μελών (μεταξύ των συμβαλλομένων μερών, όσον αφορά τη συμφωνία ΕΟΧ) και που έχουν ως αντικείμενο ή ως αποτέλεσμα την παρεμπόδιση, τον περιορισμό ή τη νόθευση του ανταγωνισμού.

Η δημιουργία της κοινής επιχείρησης

(29) Η δημιουργία της ΚΕ εμπίπτει στο πεδίο εφαρμογής του άρθρου 85 παράγραφος 1 και του άρθρου 53 παράγραφος 1, δεδομένου ότι ως αποτέλεσμα τον περιορισμό του ανταγωνισμού μεταξύ των συμβαλλομένων μερών, τα οποία είναι πραγματικοί ανταγωνιστές στην αγορά των NVM. Αυτό δεν επηρεάζεται από το γεγονός ότι η Fujitsu δεν κατέχει σημαντικό μέρος του τμήματος της αγοράς που αφορά τις μνήμες flash. Μπορεί μεν να αληθεύει ότι η Fujitsu, όπως η ίδια ισχυρίζεται, δεν έχει επαρκή πείρα στο σχεδιασμό διατάξεων μνήμης flash, είναι όμως εξίσου αλήθεια ότι διαθέτει επαρκείς οικονομικούς, διαχειριστικούς και τεχνικούς πόρους για να αυξήσει την παραγωγή της.

Το γεγονός ότι η ΚΕ περιορίζει τον ανταγωνισμό μεταξύ των ανταγωνιστών δεν τίθεται σε αμφισβήτηση ούτε από την υποτιθέμενη έλλειψη επαρκών πόρων εκ μέρους της AMD για την ανάπτυξη αποδοτικότερης τεχνολογίας παραγωγής προκειμένου να διαθέσει στην αγορά μνήμες flash σε ανταγωνιστικό χρονικό πλαίσιο. Αρκεί να σημειωθεί σχετικά ότι το 1993 η AMD (δεδομένου ότι η ΚΕ δεν έχει ακόμα αναπτύξει δραστηριότητα) αύξησε το μερίδιό της στην παγκόσμια αγορά, όσον αφορά αυτό το προϊόν, κατά 40 %, ποσοστό που αντιπροσωπεύει αύξηση των πωλήσεων 46 εκατομμύρια δολάρια το 1992 σε 232 εκατομμύρια για το 1993 (πηγή: Electonic Buyers News, 7 Μαρτίου 1994).

(30) Ως ένα σημείο, η ΚΕ θα ανταγωνίζεται με τις μητρικές της εταιρείες στο βαθμό που μπορεί να πωλήσει απευθείας στην αγορά μέχρι 10 % της συνολικής της παραγωγής. Ωστόσο, σύμφωνα με τη συμφωνία για την παραχώρηση αδειών στην κοινή επιχείρηση, η γεωγραφική περιφέρεια, εντός της οποίας η ΚΕ έχει την άδεια να πωλεί NVM, περιορίζεται σε ορισμένες χώρες τις Ασίας. Ο γεωγραφικός αυτός περιορισμός αποτελεί μορφή περιορισμού του ανταγωνισμού, στο μέτρο που συνιστά κατανομή της παγκόσμιας γεωγραφικής αγοράς. Εντούτοις, δεδομένης της σημερινής ανεπαρκούς παραγωγικής ικανότητας σε μνήμες flash, φαίνεται απίθανο να προβεί η ΚΕ σε παρόμοιες πωλήσεις πριν από την πλήρη ικανοποίηση της ζήτησης των μητρικών εταιρειών (ήτοι πιθανώς μετά από τέσσερα έως πέντε χρόνια). Εάν ληφθεί υπόψη η προφανώς περιορισμένη ποσότητα των σχετικών προϊόντων και το απίθανο του ενδεχομένου ο όρος αυτός να επηρεάσει αισθητά το εμπόριο εντός του ΕΟΧ, η Επιτροπή εκτιμά ότι η πρόβλεψη αυτή δεν θα προκαλέσει σημαντικό περιορισμό του ανταγωνισμού κατά την έννοια του άρθρου 85 παράγραφος 1 και άρθρου 53 παράγραφος 1. Για το λόγο αυτό, δεν εφαρμόζεται το άρθρο 85 παράγραφος 1 και το άρθρο 53 παράγραφος 1.

Περιοριστικοί όροι

(31) Η Επιτροπή εκτιμά ότι οι ακόλουθοι όροι που περιλαμβάνονται στις συμφωνίες που κοινοποιήθηκαν περιορίζουν τον ανταγωνισμό.

1. Γεωγραφική κατανομή της αγοράς του ΕΟΧ

(32) Σύμφωνα με τους όρους του παραρτήματος Β της συμφωνίας για την αμοιβαία παραχώρηση αδειών εκμετάλλευσης στον τομέα της τεχνολογίας, στον ΕΟΧ, στη Fujitsu παραχωρείται μη αποκλειστική άδεια πώλησης στο Ηνωμένο Βασίλειο και την Ιρλανδία και στην AMD άδεια πώλησης στην υπόλοιπη Ευρώπη. Ο γεωγραφικός αυτός περιορισμός αφορά μόνον τις ενεργούς πωλήσεις και ισχύει για πέντε χρόνια από την πρώτη εμπορική πώληση κάθε νέας μικροπλακέτας ή κάρτας NVM στον ΕΟΧ. Ο περιορισμός δεν εφαρμόζεται στα ηλεκτρονικά προϊόντα που ενσωματώνουν αυτές τις NVM.

Η συμφωνία αυτή αποτελεί σαφή κατανομή της αγοράς του ΕΟΧ, η οποία απαγορεύεται από το άρθρο 85 παράγραφος 1 στοιχεία β) και γ), καθώς και από το άρθρο 53 παράγραφος 1 στοιχεία β) και γ).

2. Ρήτρες απαγόρευσης του ανταγωνισμού

(33) Όσο χρόνο τα συμβαλλόμενα μέρη συμμετέχουν στην ΚΕ, δεν μπορούν να κατασκευάζουν NVM που θα συναγωνίζονταν ή θα μπορούσαν να ανταγωνισθούν με αυτές που θα παράγει η ΚΕ.

Εάν κάποιο μέρος πωλήσει τη συμμετοχή του στην ΚΕ τα πρώτα δέκα χρόνια από την ίδρυση της ΚΕ, δεν θα μπορεί να κατασκευάζει ανταγωνιστικές NVM για δύο χρόνια.

(34) Η πρώτη από τις προαναφερθείσες ρήτρες αποτελεί περιορισμό του ανταγωνισμού και μέσο ενίσχυσης της ΚΕ για όσο διάστημα κρίνεται αναγκαίο για την εγκαθίδρυση και την ομαλή λειτουργίας της. Ενόψει των δυσκολιών, κινδύνων και δαπανών που απαιτούνται για την επιτυχημένη ανάπτυξη NVM, αυτή η ρήτρα απαγόρευσης του ανταγωνισμού είναι απαραίτητη ώστε κάθε συμβαλλόμενο μέρος να μπορέσει να καρπωθεί τα οφέλη της συμμετοχής του. Δεδομένου ότι η ΚΕ θα χρειαστεί σημαντικές επενδύσεις χρηματοοικονομικών και τεχνολογικών πόρων και από τις δύο πλευρές, τα μέρη δεν θα προέβαιναν στη σύναψη της συμφωνίας για τη δημιουργία της ΚΕ, αν υπήρχε πιθανότητα να αντιμετωπίσουν ανταγωνισμό από το συνεργάτη τους. Αυτό ισχύει, ιδίως εν προκειμένω όπου η επιχειρηματική δραστηριότητα των μητρικών εταιρειών έχει ιδιαίτερα συμπληρωματικό χαρακτήρα. Πράγματι, αφενός, η Fujitsu έχει μεν περιορισμένη εμπειρία στο σχεδιασμό διατάξεων μνήμης flash, διαθέτει όμως σημαντική τεχνολογία και τεχνογνωσία στον τομέα της παραγωγής. Η AMD, αφετέρου, διαθέτει την αναγκαία τεχνογνωσία για το σχεδιασμό της επόμενης γενιάς μνημών flash, δεν έχει όμως επαρκείς πόρους για την ανάπτυξη αποδοτικότερης τεχνολογίας ακριβείας προκειμένου να διαθέσει τις διατάξεις αυτές στην αγορά σε ανταγωνιστικό χρονικό πλαίσιο, ούτε και τους απαιτούμενους πόρους για το σχεδιασμό και τη διάθεση στην αγορά των παραλλαγών των προϊόντων που αυτή απαιτεί.

(35) Με βάση την ίδια ανάλυση, η Επιτροπή εκτιμά ότι και η δεύτερη ρήτρα (εκ των υστέρων απαγόρευση του ανταγωνισμού) μπορεί να θεωρηθεί ότι ευνοεί την ΚΕ δεδομένου ότι:

- η δεκαετία κατά την οποία, αν κάποιο συμβαλλόμενο μέρος αποχωρήσει από την ΚΕ, δεσμεύεται με απαγόρευση του ανταγωνισμού για δύο χρόνια, αρχίζει από την ημερομηνία σύναψης της συμφωνίας για τη δημιουργία της ΚΕ, ήτοι τουλάχιστον δύο χρόνια πριν από την πρώτη εμπορική πώληση των προϊόντων της ΚΕ,

- η αποτελεσματική προστασία από τον ανταγωνισμό για μία ανώτατη περίοδο επτά έως οκτώ χρόνων κρίνεται αναγκαία για την αντιστάθμιση των ιδιαίτερα σημαντικών επενδύσεων σε οικονομικούς και τεχνολογικούς πόρους, καθώς και των κινδύνων που απαιτούνται για την επιτυχημένη ανάπτυξη NVM, ιδίως ενόψει της συμπληρωματικότητας της τεχνογνωσίας της Fujitsu και της AMD.

3. Εκχώρηση των δικαιωμάτων επί άυλων αγαθών που αναπτύχθηκαν από κοινού

(36) Κανένα μέρος δεν μπορεί να εκχωρήσει τα δικαιώματα κυριότητας επί των άυλων αγαθών που αναπτύχθηκαν από κοινού χωρίς την άδεια του άλλου μέρους. Δεδομένου ότι παρόμοια τεχνολογία που έχει αναπτυχθεί από κοινού βασίζεται σε μεγάλο βαθμό στο συνδυασμό της τεχνολογίας που διαθέτουν και τα δύο μέρη, αυτά ποτέ δεν θα εκχωρούσαν τα εν λόγω δικαιώματα στην ΚΕ, αν δεν μπορούσαν να ελέγχουν την κυριότητα των δικαιωμάτων αυτών μετά τη λύση της ΚΕ. Για το λόγο αυτό, η ρήτρα αυτή πρέπει να θεωρηθεί ότι ευνοεί την ΚΕ.

Δυνατότητα εκτίμησης των περιορισμών

(37) Οι διεπιχειρηματικοί περιορισμοί του ανταγωνισμού που απορρέουν από τη δημιουργία και τη λειτουργία της ΚΕ θα αποτελέσουν αντικείμενο εκτίμησης, διότι το πεδίο δραστηριότητας της ΚΕ συμπίπτει με τα αντίστοιχα πεδία και των δύο μερών: όσον αφορά την κατασκευή δίσκων (όχι όμως τη συναρμολόγηση και την εμπορία των τελικών προϊόντων), η ΚΕ θα αντικαταστήσει εξ ολοκλήρου τις δραστηριότητες και των δύο μερών στον τομέα της κατασκευής των βασικών συστατικών μερών των διατάξεων NVM.

(38) Οι συμφωνίες θα επηρεάσουν το εμπόριο εντός του ΕΟΧ δεδομένου ότι τα σχετικά προϊόντα διακινούνται σε μεγάλες ποσότητες σε όλη την επικράτεια του ΕΟΧ.

Μη περιοριστικοί όροι

(39) Η Επιτροπή θεωρεί τους ακόλουθους όρους των κοινοποιηθεισών συμφωνιών ως μη περιοριστικούς του ανταγωνισμού.

1. Αόριστη διάρκεια της παραχώρησης αδειών εκμετάλλευσης στον τομέα της τεχνολογίας

Η παραχώρηση αδειών εκμετάλλευσης θα διαρκέσει είτε δέκα χρόνια είτε καθ' όλη τη διάρκεια της ύπαρξης των ΚΕ, για όποια περίοδο είναι μεγαλύτερη. Για το λόγο αυτό, οι άδειες εκμετάλλευσης των διαφόρων τεχνολογιών είναι δυνητικά αόριστης διάρκειας. Ωστόσο, καθώς είναι μη αποκλειστικές άδειες, η Επιτροπή εκτιμά ότι η αόριστη διάρκειά τους δεν εμπίπτει στο πεδίο εφαρμογής του άρθρου 85 παράγραφος 1 και του άρθρου 53 παράγραφος 1.

2. Συμφωνίες για την απόκτηση αμοιβαίων συμμετοχών

Οι όροι των συμφωνιών για την απόκτηση αμοιβαίων συμμετοχών δεν εμπίπτουν στο πεδίο εφαρμογής του άρθρου 85 παράγραφος 1 και του άρθρου 53 παράγραφος 1, διότι δεν επιτρέπουν σε κανένα συμβαλλόμενο μέρος να αποκτήσει τον έλεγχο ή να επηρεάσει την αγωνιστική συμπεριφορά του άλλου. Η συμμετοχή κάθε μέρους στο άλλο είναι ελάχιστη: η Fujitsu δεν θα αποκτήσει περισσότερο από το 5 % των εν κυκλοφορία μετοχών της AMD και η AMD θα αποκτήσει μόνο το 0,5 % των εν κυκλοφορία μετοχών της Fujitsu. Αυτή η αμοιβαία απόκτηση μειοψηφικών δικαιωμάτων μεταξύ των μερών δεν συνοδεύεται από κανενός είδους αμοιβαία εκπροσώπηση στα αντίστοιχα διοικητικά συμβούλια.

3. Γεωγραφική κατανομή της αγοράς εκτός ΕΟΧ

Η Επιτροπή θεωρεί ότι, καθόσον οι όροι της σύμβασης που καθορίζουν τις περιοχές πώλησης των μερών εκτός του ΕΟΧ δεν περιορίζουν τη δυνατότητά τους να διακινούν στην αγορά του ΕΟΧ τα προϊόντα που εμπίπτουν στις συμφωνίες αυτές, οι εν λόγω συμφωνίες δεν περιορίζουν τον ανταγωνισμό και/ή δεν εφαρμόζουν το εμπόριο εντός του ΕΟΧ. Για το λόγο αυτό, δεν εφαρμόζονται στο άρθρο 85 παράγραφος 1 και το άρθρο 53 παράγραφος 1.

ΙΙ. Άρθρο 85 παράγραφος 3 της συνθήκης ΕΚ και άρθρο 53 παράγραφος 3 της συμφωνίας ΕΟΧ

(40) Όπως προαναφέρθηκε, η συμφωνία για την κοινή επιχείρηση και ο όρος του εδαφικού περιορισμού της συμφωνίας για την αμοιβαία παραχώρηση αδειών εκμετάλλευσης στον τομέα της τεχνολογίας εμπίπτουν στην απαγόρευση του άρθρου 85 παράγραφος 1 και του άρθρου 53 παράγραφος 1.

Εντούτοις, η Επιτροπή εκτιμά ότι οι συμφωνίες αυτές πληρούν τις προϋποθέσεις που απαιτούνται για την εφαρμογή του άρθρου 85 παράγραφος 3 και του άρθρου 53 παράγραφος 3.

Βελτίωση της παραγωγής προϊόντων ή προώθηση της τεχνικής ή οικονομικής προόδου και οφέλη για καταναλωτές

(41) Οι δίσκοι που παράγει η ΚΕ θα χρησιμοποιηθούν είτε από την ΚΕ είτε από τα μέρη (ή τις θυγατρικές τους εταιρείες) για την παραγωγή νέων υπερσύγχρονων διατάξεων ημιαγωγών, οι οποίες με τη σειρά τους θα επιτρέψουν την ανάπτυξη διαρκώς μικρότερων, ταχύτερων, περισσότερο αξιόπιστων και ενεργειακά οικονομικότερων προϊόντων ηλεκτρονικών συστημάτων, τα οποία θα ποικίλλουν από υπολογιστές έως καταναλωτικά αγαθά, όπως είναι τα φορητά τηλέφωνα και το φωνητικό ηλεκτρονικό ταχυδρομείο. Αυτό θα οδηγήσει σε τεχνική και οικονομική πρόοδο η οποία θα ωφελήσει τους καταναλωτές μέσω της διάδοσης καινοτόμων προϊόντων υψηλών επιδόσεων.

Αναγκαιότητα των περιορισμών

(42) Στον τομέα της βιομηχανίας ημιαγωγών η επιτυχία των νέων προϊόντων εξαρτάται σε μεγάλο βαθμό από την έγκαιρη διάθεση στην αγορά. Οι νέες σειρές προϊόντων απαιτούν σημαντικές επενδύσεις, οι οποίες περικλείουν κινδύνους αν ληφθεί υπόψη η σύντομη διάρκεια ζωής των εν λόγω προϊόντων. Η ΚΕ θα επιτρέψει στις μητρικές εταιρείες να μειώσουν σημαντικά τα έξοδα και τους κινδύνους αυτούς. Αντίθετα, η συμμετοχή αυτή στα έξοδα και τους κινδύνους θα τους επιτρέψει να συνεχίσουν να επενδύουν τμήμα των οικονομικών και τεχνικών τους πόρων στην ανάπτυξη μιας σειράς από προϊόντα ημιαγωγών διαφορετικών από τις NVM. Η συνεχής αυτή παραγωγή έχει αποφασιστική σημασία για τη συνολική επιτυχία των συμβαλλομένων μερών στην αγορά ημιαγωγών. Για το λόγο αυτό, η Επιτροπή εκτιμά ότι ο περιορισμός του ανταγωνισμού, που είναι συμφυής με τη δημιουργία της ΚΕ, είναι απαραίτητος στο βαθμό που αποτελεί τον αποτελεσματικότερο και ταχύτερο τρόπο για να διατεθεί στην αγορά μια νέα γενιά προϊόντων υψηλής τεχνολογίας, η οποία συνδυάζει τη συμπληρωματική τεχνογνωσία των μερών. Επιπλέον, η Επιτροπή θεωρεί ότι η συνεργασία μεταξύ της Fujitsu και της AMD δεν επεκτείνεται πέρα από τα αναγκαία όρια που επιτρέπουν τη λήψη των πλεονεκτημάτων από την ΚΕ. Κάθε συμβαλλόμενο μέρος θα συνεχίσει να ανταγωνίζεται σε μια σειρά άλλων αγορών προϊόντων, περιορίζοντας την προσπάθεια συνεργασίας στην ανάπτυξη και την κατασκευή NVM. Οι συνθήκες ανταγωνισμού στις εν λόγω αγορές αποκλείουν την πιθανότητα οποιουδήποτε συντονισμού της ανταγωνιστικής συμπεριφοράς μεταξύ των μερών.

(43) Όσον αφορά τον ανεξάρτητο εδαφικό περιορισμό (βλέπε ανωτέρω παράγραφο 12), πρέπει να σημειωθεί ότι δεν είναι απόλυτος. Μολονότι τα μέρη μπορούν να προβούν σε ενεργούς πωλήσεις μόνο στην περιοχή για την οποία τους έχει παραχωρηθεί άδεια και για περίοδο πέντε ετών από την ημερομηνία της πρώτης εμπορικής πώλησης, οι πωλήσεις που πραγματοποιούνται χωρίς προσπάθεια προσέλκυσης πελατών, οι μισθώσεις και οι άλλοι τρόποι διάθεσης των NVM και των καρτών μνήμης επιτρέπονται σε όλο τον ΕΟΧ σε οποιαδήποτε χρονική στιγμή. Επιπλέον, οι πελάτες είναι εντελώς ελεύθεροι να εξαγάγουν σε ολόκληρο τον κόσμο NVM, κάρτες μνήμης και όλα τα άλλα προϊόντα που αποτελούν αντικείμενο αδειών εκμετάλλευσης. Αυτό σημαίνει ότι πελάτες εκτός της ζώνης όπου ισχύουν οι περιορισμοί μπορούν να αναθέσουν σε οργανώσεις και υπηρεσίες εντός της εν λόγω ζώνης να αγοράσουν NVM προκειμένου να τις εξαγάγουν οπουδήποτε στον κόσμο. Πελάτες εκτός ζώνης μπορούν επίσης να ταξιδεύσουν στην εν λόγω περιοχή και να αγοράσουν NVM και κάρτες μνήμης για εξαγωγή. Επιπλέον, πελάτες εκτός ΕΟΧ μπορούν να εξαγάγουν στον ΕΟΧ και να πωλήσουν εντός αυτού.

Σύμφωνα με τα ανωτέρω, και λαμβάνοντας υπόψη ότι οι πελάτες των μερών θα είναι σημαντικοί κατασκευαστές ηλεκτρονικών προϊόντων που θα έχουν παρουσία σε διάφορες χώρες, οι παθητικές πωλήσεις θα μπορούν να πραγματοποιούνται αποκλειστικά μειώνοντας έτσι το περιοριστικό αποτέλεσμα στα πλαίσια του ανταγωνισμού που θα προκύπτει από την απαγόρευση των ενεργών πωλήσεων.

(44) Επίσης, η Επιτροπή δέχεται τον ισχυρισμό των μερών ότι ο περιορισμός για μια αρχική χρονική περίοδο των περιοχών των ενεργών πωλήσεων των μερών σε αυτές όπου τα μέρη έχουν ήδη εγκατεστημένη υποδομή (η Fujitsu αναπτύσσει ιδιαίτερη δράση στην αγορά του Ηνωμένου Βασιλείου και της Ιρλανδίας όπου έχει εγκαταστάσεις παραγωγής- η AMD είναι δυναμικά παρούσα στην υπόλοιπη Ευρώπη) θα αυξήσει τις πιθανότητες επιτυχίας αυτού που όντως θα ονόμαζε κανείς εισαγωγή ενός νέου προϊόντος, στο βαθμό που θα μπορούν να προσφέρουν στην πελατεία ταχύτερη παράδοση, καλύτερη εξυπηρέτηση και χαμηλότερο κόστος.

Ειδικότερα, όσον αφορά τις κάρτες μνήμης, η Επιτροπή συμμερίζεται την άποψη των μερών ότι, τουλάχιστον στην αρχή, η Fujitsu και η AMD θα πρέπει να καταβάλουν σημαντικές προσπάθειες για την προσαρμογή των προϊόντων στις απαιτήσεις των πελατών τους. Τα προϊόντα αυτά θα πωληθούν σε διάφορους κατασκευαστές οι οποίοι θα ενσωματώσουν σαν τμήματα των δικών τους ηλεκτρονικών προϊόντων. Για να επιτύχει η ενέργεια αυτή, τα μέρη θα πρέπει να παράσχουν στους πελάτες τους συμβουλές, υποστήριξη και πιθανώς κάποια προσαρμογή των προϊόντων. Αυτά μπορούν να γίνουν αποτελεσματικά από τη Fujitsu και AMD στις περιοχές που έχουν εγκαταστήσει δίκτυα εξυπηρέτησης μετά την πώληση.

Για τους λόγους αυτούς, οι εν λόγω περιορισμοί, κάτω από αυτές τις συνθήκες, μορούν να δικαιολογηθούν ως αναγκαίοι για να διασφαλισθεί η επιτυχής προώθηση των προϊόντων και κατ'επέκταση της συνολικής επένδυσης των μερών.

Επουσιώδης κατάργηση του ανταγωνισμού

(45) Σύμφωνα με το άρθρο 85 παράγραφος 3 στοιχείο β) και το άρθρο 53 παράγραφος 3 στοιχείο β) η ΚΕ δεν θα παρέχει στην AMD και τη Fujitsu τη δυνατότητα να καταργήσουν τον ανταγωνισμό σε σημαντικό τμήμα της αγοράς των NVM. Το χρόνο που αναμένεται να αρχίσει η παραγωγή της ΚΕ, οι διατάξεις μνήμης "flash" θα έχουν αντικαταστήσει τις EPROM σε πολλές χρήσεις. Επί του παρόντος, στο εν λόγω τμήμα της αγοράς κυριαρχεί η Intel. Η εμφάνιση στην αγορά των προϊόντων της ΚΕ θα αυξήσει τον ανταγωνισμό. Επιπλέον, τα μέρη θα αντιμετωπίσουν έντονο ανταγωνισμό και από άλλες πρόσφατες κοινοπραξίες. Ούτε η AMD ούτε (a fortiori) η Fujitsu έχουν πιθανότητες να καταλάβουν, λόγω της ΚΕ, δεσπόζουσα θέση στην αγορά του ΕΟΧ για μνήμες flash.

Γ. ΔΙΑΡΚΕΙΑ ΤΗΣ ΑΠΑΛΛΑΓΗΣ (46) Σύμφωνα με το άρθρο 8 του κανονισμού αριθ. 17, η απόφαση εφαρμογής του άρθρου 85 παράγραφος 3 της συνθήκης εκδίδεται για ορισμένο χρόνο. Σύμφωνα με το άρθρο 6 του αυτού κανονισμού, η ημερομηνία έναρξης της ισχύος της απόφασης δεν μπορεί να είναι προγενέστερη της ημερομηνίας της κοινοποίησης. Οι ίδιες αρχές ισχύουν και για την απόφαση κατ' εφαρμογή του άρθρου 53 παράγραφος 3 της συμφωνίας ΕΟΧ. Δυνάμει των προαναφερθέντων άρθρων, στην παρούσα υπόθεση, η απόφαση που παρέχει απαλλαγή πρέπει να αρχίσει να ισχύει από την ημερομηνία της κοινοποίησης και για δέκα χρόνια, ήτοι από τις 21 Οκτωβρίου 1993 έως τις 20 Οκτωβρίου 2003,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Βάσει των πληροφοριών που έχει στη διάθεσή της, η Επιτροπή δεν έχει λόγους για την ανάληψη δράσης του άρθρου 85 παράγραφος 1 της συνθήκης ΕΚ και του άρθρου 53 παράγραφος 1 της συμφωνίας ΕΟΧ όσον αφορά τις ακόλουθες συμφωνίες που της έχουν κοινοποιηθεί και ισχύουν μεταξύ της Fujitsu και της AMD:

- τη συμφωνία για την ίδρυση κοινής επιχείρησης της 26ης Μαρτίου 1993,

- τη συμφωνία για την παραχώρηση αδειών εκμετάλλευσης στην κοινή επιχείρηση της 16ης Απριλίου 1993,

- τη συμφωνία για την απόκτηση συμμετοχής εκ μέρους της Fujitsu Limited στην Advanced Micro Devices, Inc. της 26ης Mαρτίου 1993,

- τη συμφωνία για την απόκτηση συμμετοχής εκ μέρους της Advanced Micro Devices, Inc. στη Fujitsu Limited της 26ης Μαρτίου 1993,

- τη συμφωνία της παραχώρησης αμοιβαίων αδειών εκμετάλλευσης στο τομέα της τεχνολογίας της 26ης Μαρτίου 1993, με εξαίρεση την εδαφική ρήτρα που αφορά τον ΕΟΧ στο παράρτημα Β της εν λόγω συμφωνίας.

Άρθρο 2

Σύμφωνα με το άρθρο 85 παράγραφος 3 της συνθήκης ΕΚ, καθώς και το άρθρο 53 παράγραφος 3 της συμφωνίας ΕΟΧ, κηρύσσονται ανεφάρμοστες οι διατάξεις του άρθρου 85 παράγραφος 1 και του άρθρου 53 παράγραφος 1 για την περίοδο από 21 Οκτωβρίου 1993 έως 20 Οκτωβρίου 2003, όσον αφορά συμφωνία για την ίδρυση κοινής επιχείρησης που συνήψαν η Fujitsu και η AMD στις 30 Μαρτίου 1993 και του ορίου του εδαφικού περιορισμού που αφορά τον ΕΟΧ και περιλαμβάνεται στο παράρτημα Β της συμφωνίας για την αμοιβαία παραχώρηση αδειών εκμετάλλευσης (παράρτημα Β) που συνήφθη μεταξύ της Fujitsu και της AMD στις 26 Μαρτίου 1993.

Άρθρο 3

Η παρούσα απόφαση απευθύνεται στις:

1. Fujitsu Limited,

1015 Kamikodanaka,

Nakahara-ku,

Kawasaki-shi,

Kanagawa-ken 211,

Japan.

2. Advanced Micro Devices, Inc.,

901 Thompson Place,

PO Box 3453,

Sunnyvale,

California 940088-3453,

USA.

Βρυξέλλες, 12 Δεκεμβρίου 1994.

Για την Επιτροπή

Karel VAN MIERT

Μέλος της Επιτροπής

(1) ΕΕ αριθ. 13 της 21. 2. 1962, σ. 204/62.

(2) ΕΕ αριθ. C 153 της 4. 6. 1994, σ. 11.

(3) Στο κείμενο της παρούσας απόφασης που δημοσιεύθηκε, ορισμένοι αριθμοί παρελείφθησαν σύμφωνα με τις διατάξεις του άρθρου 21 του κανονισμού αριθ. 17 περί μη αποκαλύψεως επαγγελματικών απορρήτων.